สั่งกิตติรัตน์เรียกถกแก้ค่าเงินนัดพิเศษอีก2ครั้ง
นายกรัฐมนตรี สั่ง "กิตติรัตน์" เชิญก.แรงงาน-อุตฯ-พาณิชย์ ร่วมประชุมแก้ไขปัญหาค่าเงินบาท เร่งพิจารณา 7 ข้อเรียกร้องเอกชน
14 พ.ค. 2556

นายกรัฐมนตรี สั่ง "กิตติรัตน์" เชิญก.แรงงาน-อุตฯ-พาณิชย์ ร่วมประชุมแก้ไขปัญหาค่าเงินบาท เร่งพิจารณา 7 ข้อเรียกร้องเอกชน
นพ.ทศพร เสรีรักษ์ โฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี ได้รับทราบผลการประชุมร่วมระหว่าง กระทรวงการคลัง ธนาคารแห่งประเทศไทย คณะกรรมการนโยบายการเงิน (กนง.) และภาคเอกชน เมื่อวันที่ 13 พ.ค. 56 ที่ผ่านมา โดยนายกรัฐมนตรีได้มีคำสั่งให้นายกิตติรัตน์ ณ ระนอง รองนายกรัฐมนตรีและ รมว.คลัง ดูแลข้อเรียกร้องของภาคเอกชน 7 ข้อ ในการดูแลค่าเงินบาท ได้แก่ 
1.ผลักดันให้ใช้เงินบาทเป็นเงินสกุลหลักสำหรับการค้าขายในภูมิภาค  2.สนับสนุนให้มีผู้เรียนสายอาชีพเพิ่มมากขึ้น เพื่อแก้ปัญหาการขาดแคลนแรงงานโดยเฉพาะแรงงานฝีมือในระดับอาชีวะ รวมทั้งจัดทำโครงสร้างพื้นฐานต่างๆโดยเฉพาะด้านพลังงานเพื่อรองรับภาคการผลิต 3.มีมาตรการสนับสนุนให้ผู้ประกอบการใช้วัตถุดิบในประเทศมากขึ้น
4.ยกเว้นภาษีมูลค่าเพิ่มให้กับอุตสาหกรรมต่อเนื่องที่ขายสินค้าให้กับผู้ส่งออกซึ่งเมื่อได้รับเงินตราต่างประเทศแล้วสามารถใช้เงินตราต่างประเทศชำระสินค้าในประเทศไทยโดยไม่ต้องแลกเป็นเงินบาท  5.จัดหาแหล่งเงินทุนด้วยอัตราผ่อนปรน เพื่อสนับสนุนสินค้าประเภทต่างๆ 6.ลดอากรนำเข้าให้กับผู้ประกอบการอัญมณีที่นำมาจัดแสดงสินค้าในประเทศ 7.ให้ธนาคารแห่งประเทศไทย จัดทำข้อมูลเปรียบเทียบค่าเงินบาทเทียบกับประเทศอื่นๆและประเทศคู่ค้า โดยไม่อิงกับสกุลเหรียญสหรัฐเพียงอย่างเดียว โดยเฉพาะเงินเยน พร้อมกับเผยแพร่ข้อมูลอย่างต่อเนื่อง
ทั้งนี้ นายกิตติรัตน์ ย้ำว่า กระทรวงการคลังจะร่วมมือกับ ธปท. ดูแลค่าเงินบาทให้มีเสถียรภาพและเคลื่อนไหวในทิศทางเดียวกับภูมิภาค ซึ่งระดับค่าเงินบาทที่ผู้ประกอบการรับได้ คือ 29-30 บาทต่อเหรียญสหรัฐ โดยแนวทางระยะสั้นได้มีข้อเรียกร้องให้ใช้มาตรการภาษีเพื่อบรรเทาภาระ ขณะที่ระยะยาว มีข้อเสนอให้รัฐบาลแก้ไขปัญหาขาดแคลนแรงงาน
ด้าน รท.สุนิสา เลิศภควัต รองโฆษกประจำสำนักนายกรัฐมนตรี กล่าวว่า นายกรัฐมนตรี ได้ขอให้กระทรวงการคลังจัดประชุมนัดพิเศษในลักษณะเดียวกับเมื่อวันที่ 13 พ.ค. อีก 2 ครั้ง โดยให้เชิญหน่วยงานอื่นที่เกี่ยวข้อง อาทิ กระทรวงแรงงาน อุตสาหกรรม และพาณิชย์ เพื่อให้มีส่วนร่วมแก้ไขปัญหาเศรษฐกิจในภาพรวม